Wil jy op of af? - Dr Wilhelm Leuschner - Wapadrant
Ek wil vandag met julle die verhaal deel van een man in die Bybel wat so bang was. Sy naam is Jakob.
Nou vir dié wat nog nie heeltemal seker is oor die Christen en Bybel ding nie of vir die wat nie mooi kan onthou nie, wie was Jakob nou weer?
· Wel, sy pa was Isak en sy ma was Rebekka.
· Jakob was een van ’n tweeling – wie kan onthou wat sy boetie se naam was? à Esau!
· Wie was die oudste? à Esau!
· Ja, Esau is eerste gebore en Jakob tweede. Toe Jakob uitkom het hy aan Esau se hakskeen vasgehou en dit is waar sy naam vandaan kom, want Jakob beteken “hakskeen”. (Vir almal van julle wat Jakob of Jakobus is...)
· Esau beteken “Rooi”
· So Rooies en Hakskeentjie was boeties.
· Hulle ma, Rebekka, het ongelukkig meer van Jakob gehou as van Esau. (Ek weet vandag trek ouers nie hulle kinders voor nie....)
· Dit was sleg, want in daardie tyd het die oudste kind alles geërf en die ander niks.
· Rebekka wou dit verander...
· Jakob het heeldag by sy ma in die tent en kombuis deurgebring à hy was ’n regte “softie”
· Esau het heeldag in die veld deurgebring à gejag, agter diere aangehardloop, ’n rowwe ou. Wie dink julle sou wen in ’n geveg: sagte Hakskeentjie of wilde Rooies?
· Jakob se ma het dit geweet en daarom het sy ’n paar planne gemaak....
· Eendag toe Esau terugkom uit die veld uit en vreeslik honger is, verkoop hy sy eersgeboortereg aan Jakob vir ’n pot sop! “Jakob, jy kan al my pa se goed, wat eintlik myne is, kry as ek van jou sop kan kry...” Ek wonder of hy na die tyd spyt was...
· Maar toe kom die laaste strooi: eendag, toe Isak, hulle pa baie oud was en nie meer kon sien nie, het Rebekka vir Jakob vermom om soos Esau te lyk en vir Isak gekul sodat hy vir Jakob al die seën gee in plaas van vir Esau! Esau was woedend en het besluit om vir Jakob dood te maak – en onthou, Jakob was ’n “Mama’s boy” ’n “softie” terwyl Esau ’n rowwe ou, ’n vegter was.
· Wat doen Jakob? Hy hardloop weg, hy vlug!
· Wat doen Esau? Hy agtervolg hom! Wie dink julle gaan wen?
· Wel, eendag, terwyl Jakob so besig is om te vlug, gaan lê hy een nag moedeloos om te slaap. Moeg, moeg gevlug, moeg gehardloop, moeg weggekruip. En wat sien hy toe? ’n LEER! God se leer! Wie dink Jakob sou graag teen daardie leer opklim om weg van Esau en naby God te wees?
Kom ons lees Genesis 28:11-22 (NLV):
11Teen sonsondergang kom hy by ’n geskikte plek aan waar hy kon oornag. Hy neem toe klippe en sit dit by sy kop neer. Toe gaan lê hy om te slaap. 12Dié nag droom hy dat hy ’n leer sien wat op die aarde staan met die punt in die hemel. Engele van God het daarmee op en af geklim.
13Die Here het bokant die leer gestaan en vir hom gesê: “Ek is die Here, die God van jou voorvader Abraham en die God van Isak. Die grond waarop jy lê, gee Ek vir jou en jou nageslag. 14Jou nageslag sal so baie wees soos die stof van die aarde. Hulle sal versprei na die ooste en die weste, en na die noorde en die suide. Al die mense op aarde sal deur jou nageslag geseën word. 15Ek sal by jou wees en jou beskerm waar jy ook al gaan. Op die regte tyd sal Ek jou weer veilig terugbring na hierdie land toe. Ek sal jou nie verlaat nie, maar doen wat Ek beloof het.”
16Toe Jakob wakker word, sê hy: “Sowaar! Die Here is op hierdie plek, en ek het dit nie geweet nie!” 17Hy het bang geword en gesê: “Hoe skrikwekkend is hierdie plek! Dis niks anders nie as die woning van God, die poort na die hemel!” 18Die volgende oggend staan hy vroeg op. Hy neem die klip by sy kop en sit dit regop as ’n gedenkteken. Daarna gooi hy olie daarop uit. 19Hy noem die plek Bet-El, “huis van God”. Die dorp daar naby was voorheen bekend as Lus.
20Toe lê Jakob ’n eed af en sê: “As U, o God, by my sal wees, my op hierdie reis sal beskerm en vir my kos en klere gee 21sodat ek weer veilig terugkom by my ouerhuis, dan sal U, Here, my God wees. 22Hierdie gedenkteken sal ’n plek wees waar God aanbid word, en van alles wat U vir my gee, sal ek vir U ’n tiende afstaan.”
Jakob klim nie op na God nie! God klim af na Jakob toe!
Hoor wat sê die Here vir Jakob:
Ek sal by jou wees en jou beskerm waar jy ook al gaan. Op die regte tyd sal Ek jou weer veilig terugbring na hierdie land toe. Ek sal jou nie verlaat nie, maar doen wat Ek beloof het.”
“Ek is by jou! En op die regte tyd, MY tyd, sal Ek vir jou sorg op My manier! Gaan aan!”
Hoor jy die Here dit vandag ook vir jou sê?
Moenie ophou nie! Moenie moed verloor nie! Ek gaan jou nie wegvat nie – Ek kom sit by jou, Ek kom leef langs jou, Ek kom leef IN jou! Vertrou My, vertrou My tyd!”
Hoe het ons dit nie beleef deur Jesus Christus nie! God kom na ons toe! God word mens – nie om ons uit die moeilikheid en gejaagdheid en frustrasie en vrees te kom uithaal nie, maar om ons hier te kom vashou, hier te leer van sy tyd, die regte tyd, hier te gebruik.
God is nie bo die tornado’s in die lewe, daar waar daar niks wind en gevaar is nie. God is onder die tornado’s by ons.
Sien jy dit? Weet jy dit? Leef jy dit? Vertel jy dit?
Jakob sit ’n klip regop en noem die plek – Bet-El, Huis van God. Waar is Bet-El vandag? Waar is Bet-El in jou lewe?
Hier, hier binne my. Hier, hier buite my want waar ek gaan, daar is God.
Is jy Bet-El?
Is jou huis Bet-El? Vandag doop ouers hulle kinders en wat sê die Here vir hulle? Dit gaan nie maklik wees nie (vra my!!!), maar Ek is by jou. Sorg dat jou huis Bet-El is, huis van God.
Jou werk? Jou skool?
En wat is die klippe wat jy regop sit om jou daaraan te herinner?
By jou huis?
By jou werk?
In jou kar?
Hoor die Here vandag: